**PROGRAM RADA LOGOPEDA**

**U PREDŠKOLSKIM USTANOVAMA, ŠKOLAMA I RESURSNIM CENTRIMA**

**UVOD**

Logoped[[1]](#footnote-1) u predškolskim ustanovama, školama i resursnim centrima stručni je saradnik koji se bavi proučavanjem, prepoznavanjem i otklanjanjem teškoća govora, jezika i glasa u vaspitno-obrazovnom radu sa djecom predškolskog i školskog uzrasta. Pruža podršku savjetodavno i instruktivno vaspitačima, nastavnicima, asistentima u nastavi i roditeljima.

**I Ciljevi rada stručnog saradnika** **logopeda**

Primjenom teorijskih i praktičnih znanja logoped doprinosi ostvarivanju i unapređivanju vaspitno- obrazovnog rada u predškolskim, školskim ustanovama i resursnim centrima.

Cilj rada logopeda je prevencija, dijagnostika, stimulacija i rehabilitacija djece sa poremećajem verbalne komunikacije.

**II Načela rada stručnog saradnika** **logopeda**

*a) Načelo stručnosti i autonomije*

Obrazovno- vaspitna ustanova dužna je da obezbijedi da svi korisnici stručnih usluga logopeda dobijaju te usluge isključivo od osobe koja za to ima odgovarajuće obrazovanje, odnosno standardizovana znanja, svojstva i vještine.

Stručna autonomija podrazumijeva da se logoped u školi u svom radu rukovodi isključivo interesima korisnika usluga i da pri tome dosljedno koristi stečena profesionalna znanja i naučnu metodologiju za koju je osposobljen. Kada je u svom radu suočen sa sukobom interesa različitih korisnika (djece, roditelja, škole itd.), logoped prvenstveno štiti interes djeteta i njegova prava na neometano obrazovanje i razvoj.

*b) Načelo timskog rada/saradnje*

Složenost i jedinstvenost vaspitno-obrazovnog procesa svakog djeteta, koje je u centru ovog procesa, nalažu da je timski rad imperativ rada logopeda u ustanovi (u aktivnostima planiranja, procjenjivanja, odlučivanja, koordinisanog djelovanja, obučavanja). To se posebno odnosi na saradnju sa psihologom i pedagogom u školi/predškolskoj ustanovi.

*c) Načelo multidisciplinarnog znanja i djelovanja*

Savremeni koncept multidisciplinarnog znanja logopeda treba da obezbijedi teorijsko i praktično znanje o psihofiziološkim osnovama i normama razvoja govora, jezika i sluha, ponašanja i učenja, kao i kompletno lingvističko i psiholingvističko znanje o jeziku na kome logoped radi. Ova znanja su neophodna kako bi se obezbijedio sofisticiran holistički logopedski pristup ranoj detekciji, dijagnostici i tretmanu teškoća govora i jezika, ponašanja i učenja u cjelini.

Logoped u ustanovi mora da temelji svoje djelovanje na razvojno-humanističkom pristupu obrazovanju i na holističkom shvatanju ličnosti djeteta, kao i svih korisnika sa kojima radi. To znači da logoped mora da koristi u svom radu interdisciplinarna naučna znanja.

*d) Načelo zaštite ličnosti i njene privatnosti*

Logoped u ustanovi mora osigurati zaštitu ličnosti i privatnosti djece. Različiti podaci koje u svom radu sakuplja, primjenom instrumenata za koje je osposobljen i koje koriste na profesionalan način, mogu se dobiti samo uz saglasnost roditelja ili staratelja, pri čemu se moraju poštovati propisane procedure za njihovo čuvanje i korišćenje.

Logoped u ustanovi je obavezan da čuva logopedska dijagnostička sredstva od neovlašćenog korišćenja. Podaci koji su dobijeni ovim putem mogu se koristiti samo u cilju unapređivanja razvoja djece ili unapređivanja ustanove, uz poštovanje profesionalne tajne i poslovne tajne škole.

*e) Načelo kontinuiranog profesionalnog razvoja*

Poslovi i odgovornosti logopeda neraskidivo su povezani sa visokom motivisanošću da se stalno profesionalno usavršava i tako unapređuje rad sa svim korisnicima usluga. Da bi stalno doprinosio razvoju kognitivnih i govorno-jezičkih sposobnosti djece, logoped u ustanovi i sam mora biti uzor.

Kontinuirani profesionalni razvoj je nužan uslov da se osigura kvalitet raznovrsnih usluga djeci (da razvijaju kognitivne i govorno-jezičke potencijale),roditeljima, nastavnicima i osoblju u ustanovama.

**III PODRUČJA RADA LOGOPEDA**

1. ***Planiranje, programiranje i organizacija vaspitno-obrazovnog rada***

Logoped:

* Savjetodavno učestvuje u planiranju Godišnjeg plana i programa pedškolske, školske ustanove i resursnog centra;
* Učestvuje u izradi izvještaja o realizaciji Godišnjeg plana i programa rada;
* Izrađuje godišnji plan rada logopeda;
* Izrađuje izvještaj o realizaciji plana rada logopeda:
* Učestvuje i koordoinira timovima u okviru ustanove (Tim za inkluziju, Tranzicioni tim, Tim za samoevaluaciju rada ustanove, Tim za medijaciju, Tim za krizne situacije...);
* Učestvuje u formiranju vaspitnih grupa, poštujući pedagoško-psihološke principe;
* Učestvuje u organizaciji rada i praćenju asistenata u nastavi;
* Učestvuje u radu stručnih tijela i informiše ih o svom radu;
* Unosi podatke o radu sa djecom u Meis aplikaciju.

1. ***Stručna pomoć i podrška nastavnicima u procesu organizacije i realizacije vaspitno-obrazovnog rada***

Logoped u ustanovi pomaže vaspitačima/nastavnicima da se upoznaju sa vrstama i stepenom govornih teškoća, ukazuje na poteškoće kod učenika koje su prisutne tokom učenja kao posljedica govorno-jezičke teškoće i pruža podršku.

Logoped :

* Edukuje vaspitače za korišćenje ček listi za praćenje razvoja i napredovanja djece;
* U saradnji sa vaspitačima evidentira djecu sa govorno-jezičkim i drugim razvojnim odstupanjima;
* Pruža podršku vaspitačima/nastavnicima u radu sa djecom koji imaju govorno-jezičke teškoće;
* Savjetuje vaspitače i nastavnike kako da prepoznaju, pruže podršku i razumiju djecu sa govorno-jezičkim teškoćama;
* Informiše i savjetuje vaspitače i nastavnike o prisutnim govorno jezičkim teškoćama kod djece;
* Pruža podršku vaspitačima i nastavnicima u izradi IROP-a za učenike sa posebnim obrazovnim potrebama;
* Pomaže vaspitačima i nastavnicima da prate, evaluiraju i modifikuju postavljene ciljeve IROP-a, u skladu sa sposobnostima djece sa posebnim obrazovnim potrebama;
* Obučava vaspitače, nastavnike, pripravnike o vaspitanju i obrazovanju djece s posebnim obrazovnim potrebama i djece koja imaju govorno-jezičke teškoće;
* Pruža pomoć i podršku vaspitačima/nastavnicima pri izradi didaktičkog materijala za djecu sa posebnim obrazovnim potrebama;
* Učestvuje u Timu za izradi plana prelaska djece iz vrtića u osnovnu školu;
* Učestvuje u Timu za izradu i realizaciju ITP-a;

1. ***Podrška djeci u cilju ostvarivanja njihovih optimalnih razvojnih mogućnosti i obrazovno-vaspitnih postignuća***

U skladu sa principima logopedske prakse, logoped doprinosi razvoju potencijala djeteta u skladu sa njegovim mogućnostima.

* Logoped radi sa djecom na podsticanju rane komunikacije (primjenom tehnika i metoda podstiče razumijevanje govora kod kašnjenja uzrokovanog različitom etiologijom i sa različitim posljedicama).
* Logoped radi na podsticanju verbalne ekspresije, početnogprogovaranja**.**
* Logoped radi sa djecom koja imaju govorno-jezičke teškoće.
* Logoped primjenjuje skrining instrumente u svrhu praćenja razvoja djece.
* Procjenjuje komunikativne i govorno-jezičke sposobnosti djece baterijom testova.
* Planira vrstu i broj logopedskih tretmana.
* Realizuje tretmane.
* Procjenjuje govorno-jezičke sposobnosti djece prilikom upisa u I razred.
* Učestvuje u formiranju odjeljenja prvaka.
* Procjenjuje govorno-jezičke sposobnosti učenika od I do IX razreda.
* Pruža individualne i grupne logopedske tretmane djeci sa govorno jezičkim teškoćama.
* Pruža podršku djeci koji imaju teškoće u usvajanju tehnika čitanja, pisanja i računanja.
* Pruža podršku djeci s posebnim obrazovnim potrebama.
* Prati napredovanje djece sa govorno jezičkim teškoćama.
* Sprovodi radionice u odjeljenju u cilju poboljšanja artikulacionih sposobnosti i pretčitalačkih i čitalačkih vještina.

**Logopedski rad se sprovodi individualno ili grupno, putem sljedećih aktivnosti:**

* rad sa djecom sa teškoćama u izgovoru glasova;
* rad sa djecom sa teškoćama u razumijevanju govora;
* rad sa djecom sa teškoćama u produkciji govora (nedovoljno razvijene jezičke strukture, kao što su: rječnik, gramatika i sintaksa, u odnosu na dječji uzrast i uzrasne norme jezičke razvijenosti ostalih učenika/ca);
* rad sa djecom sa teškoćama u govorno-jezičkom razvoju uslovljeno kašnjenjem psihofiziološkog razvoja kao što su hronične bolesti, lakše intelektualne smetnje i neadekvatni socio-kulturni faktor (izuzimaju se djeca čiji maternji jezik nije službeni i čije nepoznavanje ovog jezika zahtijeva poseban tretman);
* rad sa djecom koja kasne u govoru zbog neurorazvojnih poremećaja (autizam);
* rad sa djecom sa selektivnom mutizmom;
* rad sa djecom koja teško savlađuju proces čitanja, pisanja i računanja;
* rad sa djecom sa poremećajem ritma i tempa govora (mucanje, brzopletost);
* rad sa djecom koja imaju funkcionalne promjene u kvalitetu laringealnog glasa (promuklost, neprirodna visina glasa, oslabljen intenzitet, nepravilna mutacija);
* rad sa djecom koja imaju teškoće u govoru uslovljenje smetnjom sluha;
* vodi evidenciju o djeci/učenicima, priprema se za rad.

1. ***Saradnja i pružanje stručne podrške roditeljima/starateljima***

Logoped savjetuje i pruža podršku roditeljima/starateljima u cilju osnaživanja njihovih potencijala kako bi na najbolji način odgovorili potrebama njihovog djeteta.

Logoped:

* informiše roditelje o govorno jezičkim teškoćama djeteta;
* pomaže roditeljima da prepoznaju i razumiju govorno-jezičke teškoće djece;
* obučava roditelje u oblasti razvoja govorno-jezičkih sposobnosti djece;
* obavlja individualne razgovore sa roditeljima djece sa govorno jezičkim teškoćama;
* obavlja individualne razgovore sa roditeljima djece sa smetnjama u razvoju, posebno u

fazi adaptacije;

* obavlja razgovor sa roditeljima i nastavnicima u cilju pružanja podrške djetetu;
* sarađuje sa roditeljima djece sa posebnim obrazovnim potrebama i podstiče ih na učešće i saradnju u izradi Individualnog razvojno obrazovnog programa i na saradnju (savjetovanje, obuka roditelja);
* bavi se instruktivnim i savjetodavnim radom sa roditeljima čija djeca imaju teškoće u govoru i jeziku;
* zajedno sa roditeljima procjenjuje i planira dalji rad sa djetetom;
* sarađuje sa roditeljima u realizaciji ITP-a.

1. ***Istraživanje, praćenje i procjenjivanje vaspitno-obrazovnog rada***

Zadatak logopeda u školi je da obezbjedi stalno praćenje kvaliteta razvoja govorno-jezičkih procesa i procesa usvajanja znanja kod djece zasnovano na realnim dokazima i podacima, sakupljenim korišćenjem odgovarajuće metodologije istraživačkog rada.

Logoped:

* učestvuje u istraživačkim projektima drugih ustanova/organizacija koje se bave razvojem i

rehabilitacijom govorno-jezičkih i kognitivnih procesa kod djece;

* koristi novije standardizovane testove i druge metode procjene govora, jezika i uopšte

sposobnosti verbalne komunikacije, čitanja, pisanja i razumijevanja pročitanog;

* koristi tehnike procjene postignuća za mjerenje napretka u odnosu na postavljene ciljeve, kada je to potrebno.

1. ***Profesionalni razvoj nastavnika na nivou ustanove***

Profesionalno usavršavanje logopeda pruža mogućnost unapređivanja prakse, uspostavljanje i održavanje dobrih profesionalnih odnosa, aktivno učešće u radu profesionalnih mreža u široj profesionalnoj zajednici.

Logoped:

* koristi sve mogućnosti za cjeloživotno učenje da bi usavršio znanja i vještine (stručnu literaturu, on-line seminare, akreditovane seminare, istraživanja, konferencije, stručne skupove, okrugle stolove, mentorstvo i dr.);
* kontinuirano stiče, proširuje i produbljuje svoja stručna znanja i znanja iz drugih oblasti sa

ciljem unapređivanja logopedske prakse, a sve u interesu djece i njihovog optimalnog razvoja;

* aktivno učestvuje u aktivnostima profesionalnog razvoja unutar škole, kao što su radionice,

seminari, okrugli stolovi, debate, konsultacije, mentorstvo i dr;

* učestvuje u profesionalnim aktivnostima van škole: razmjena iskustava sa kolegama iz drugih škola i institucija, konferencije, seminari, kursevi, projekti, istraživanja, studijske posjete, stručna udruženja i sl;
* njeguje profesionalne odnose s kolegama, razmjenjuje informacije i iskustva, stručnu literaturu, daje i prihvata savjete i pruža podršku u rješavanju problema u školi i van nje;
* prati, primjenjuje i demonstrira najnovija dostignuća u oblasti logopedije.

1. ***Saradnja sa drugim vaspitno-obrazovnim ustanovama, nadležnim institucijama i organizacijama u zajednici***

Logoped sarađuje sa drugim ustanoivama, institucijama i organizacijama:

* Komisijom za usmjeravanje djece sa posebnim obrazovnim potrebama;
* JU RC „1. jun“;
* JU RC „Podgorica“;
* JU RC „Dr Peruta Ivanović“;
* Centrom za autizam „Ognjen Rakočević“;
* Centrima za Dnevni boravak;
* Ministarstvom prosvjete, nauke i inovacija;
* Zavodom za školstvo;
* Ispitnim centrom;
* Centrom za socijalni rad;
* NVO;
* Unicef-om;
* Udruženjima roditelja djece sa posebnim obrazovnim potrebama;
* Asocijacijama i udruženjima logopeda u regionu i šire.

**IV USLOVI RADA STRUČNOG SARADNIKA**

Neophodno je da logoped u školi i predškolskoj ustanovi, resursnom centru, obavlja posao u kabinetu sa odgovarajućim namještajem i opremom, kako bi se pripremao za rad i kako bi, u skladu sa principom povjerljivosti, zaštite ličnosti i njene privatnosti, obavljao savjetodavni i terapijski rad.

Važno je da logoped u školi i predškolskoj ustanovi ima: primjerenu informatičku opremu, logopedske instrumente za dijagnostiku govorno-jezičke patologije kod djece, skale psihomotornog razvoja, evidencione liste, didaktički i metodički materijali za rad sa djecom i mladima i sl.

**LITERATURA**

* *Program rada stručnih saradnika*, Zavod za školstvo, Podgorica, 2008.
* *Standardi i indikatori kvaliteta rada stručnih saradnika (samoevaluacija, interna i eksterna evaluacija),* Zavod za školstvo, Podgorica, 2016.

**Program rada logopeda u predškolskim/školskim ustanovama i resursnim centrima** uradila je Komisija u sastavu:

Senka Živković, diplomirani defektolog-logoped

Almasa Begović, diplomirani defektolog-logoped

Jelena Krdžić, diplomirani defektolog-logoped

1. Svi izrazi koji se u ovom dokumentu koriste u muškom rodu, obuhvataju iste izraze u ženskom rodu. [↑](#footnote-ref-1)